גרנד אול אופרי

גרנד אול אופרי (באנגלית: The Grand Ole Opry) הוא מופע שבועי של מוזיקת קאנטרי אמריקאית בנאשוויל, טנסי, המשודר בשידור חי ברדיו ובטלוויזיה בארצות הברית בכל שבת בערב. המופע נוסד ב-28 בנובמבר 1925 על ידי ג'ורג' די. היי (אנ') כ"ריקוד אסם" (אנ') בן שעה ברדיו WSM (אנ'). נכון ל-2022, המופע בבעלות ומופעל על ידי "Opry Entertainment" שהיא חטיבה עסקית של תאגיד Ryman Hospitality Properties (אנ'). זוהי תוכנית המוזיקה הוותיקה ביותר ברדיו בהיסטוריה של ארצות הברית. המופע מוקדש לכבוד מוזיקת הקאנטרי וההיסטוריה שלה. ה"אופרי", בכינויו המקוצר, מציג שילוב של זמרים מפורסמים ומובילי מצעדים עכשוויים שמבצעים מוזיקת קאנטרי, בלוגראס, אמריקנה (אנ'), פולק וגוספל, כמו גם הופעות קומיות ומערכונים. הוא מושך אליו מאות אלפי מבקרים מרחבי העולם ומיליוני מאזינים. במשך השנתיים הראשונות נקרא שידור הרדיו "ריקוד האסם. השם "גראנד אול אופרי" הושמע לראשונה ברדיו ב-10 בדצמבר 1927. באותה תקופה, שודרה ברשת NBC Red, תוכנית של מוזיקה קלאסית ובה מבחר מהאופרה הגדולה (אנ'), ולאחריה תוכנית ריקוד האסם. באותו ערב, כשהציג המנחה ומנהל תחנת הרדיו WSM, ג'ורג' די. היי, את האמן המופיע הראשון בערב, דפורד ביילי (אנ'), הוא אמר את המילים הבאות: "בשעה האחרונה אנחנו מאזינים למוזיקה בעיקר מה-Grand Opera, אבל מעתה נציג את 'The Grand Ole Opry'". הדיבר הראשון שקבע היי לאמנים שהופיעו ב"אופרי" היה: "Keep her down to earth, boys!", במשמעות של להופיע עם המוזיקה האהובה והפופולרית ולא לנסות להתחכם. בשנות ה-30 של המאה ה-20 החל המופע לגייס אנשי מקצוע והתרחב למופע ארוך שנמשך ארבע שעות. תחנת WSM הפכה את התוכנית למסורת מוזיקלית במוצאי שבת בכמעט 30 מדינות בארצות הברית. בשנת 1939, עלתה לראשונה התוכנית לשידור כלל ארצי ברשת הרדיו NBC שנחשבה באותה עת לרשת הרדיו הגדולה והפופולרית ביותר בארצות הברית. ב-1943 עבר מופע האופרי לבית קבע - אודיטוריום רימן (אנ'). ככל שהתפתחה חשיבות ומעמד האופרי, כך גם העיר נאשוויל, הפכה ל"עיר המוזיקה" של ארצות הברית. עד 1938 המוזיקה שנוגנה ב"אופרי" הייתה בעיקר אינסטרומנטלית. עלייתם של הזמר והמוזיקאי רוי אקאף (אנ') ושל להקת ה-Smoky Mountain Boys, ששילבו שירה במוזיקה, הביאה לשינוי מוזיקלי משמעותי במופע. מיד אחריהם בלטו במופע המוזיקאים רד פולי (אנ'), ארנסט טאב (אנ') והאנק ויליאמס. ב-1940 החלה להופיע ב"אופרי" הקומיקאית מיני פרל (אנ') שהמשיכה להופיע במופע במשך 50 השנים הבאות. מאז 1974, משודרת התוכנית מאולם Grand Ole Opry House, ביתו הנוכחי של המופע ממזרח למרכז העיר נאשוויל. בין השנים 1999–2020 התקיימה גיחה של שלושה חודשים בכל שנה חזרה לאודיטוריום רימן. בנוסף לתוכניות הרדיו הקבועות, שודרו הופעות באופן ספורדי בטלוויזיה. נכון ל-2022, שותפת הטלוויזיה של אופרי היא רשת Circle (אנ') - רשת ריבוי שידורים דיגיטלית שנמצאת בבעלות חלקית של "Ryman Hospitality Properties", ומשדרת חלקים מההופעה החיה במוצאי שבת באופן לא סדיר. ב-1992 צורפה התוכנית להיכל התהילה של הרדיו בארצות הברית. אמנים המופיעים בתדירות גבוהה בגרנד אול אופרי עשויים להיות מצורפים כ"חברים". הנהלת המופע יוזמת את הזמנת החבר החדש על ידי חבר ותיק בזמן הופעה חיה ומעמד הקבלה לחברות נערך מספר שבועות מאוחר יותר כשהחבר החדש נושא נאום ברכה ומופיע. החברות ב"אופרי" היא אחד מההישגים הבולטים שיכולים לזקוף לעצמם אמני מוזיקת הקאנטרי. החברות מקבילה במידה מסוימת ל"היכל התהילה של מוזיקת הקאנטרי" (אנ') ואמנים שהוזמנו ל"חברות" באופרי ממשיכים להופיע במופע ומחזיקים בחברות עד יום מותם. מדיה וקבצים בנושא גרנד אול אופרי בוויקישיתוף אתר האינטרנט הרשמי של גרנד אול אופרי (באנגלית) גרנד אול אופרי, ברשת החברתית פייסבוק גרנד אול אופרי, ברשת החברתית אקס (טוויטר) גרנד אול אופרי, ברשת החברתית אינסטגרם גרנד אול אופרי, סרטונים בערוץ היוטיוב גרנד אול אופרי, באתר פינטרסט שידור טלוויזיה מהגרנד אול אופרי משנת 1956 (באנגלית) גרנד אול אופרי בספריית הקונגרס האמריקאי (באנגלית) גרנד אול אופרי, באתר אנציקלופדיה בריטניקה (באנגלית) GRAND OLE OPRY, אתר היכל התהילה של הרדיו בארצות הברית גרנד אול אופרי בספריית הקונגרס האמריקאי (באנגלית) MINNIE PEARL ביוגרפיה באתר מוזיאון היכל התהילה של מוזיקת הקאנטרי (באנגלית) Membership, באתר הרשמי של גרנד אול אופרי ערך זה הוא קצרמר בנושא מוזיקה. אתם מוזמנים לתרום לוויקיפדיה ולהרחיב אותו.